Só stroop ons Moeder Aarde leegTwee apies van die 80 spesies wat uit Peru na Mexiko gesmokkel is. Foto: Verskaf. In Afrika word alles wat leef en beweeg, gevang en opgeëet. In Brasilië word dit gestroop en gesmokkel. In die tempo wat die mens besig is om die planeet Aarde te verwoes – die dierelewe het in 40 jaar met 58% gekrimp – het ons 1,6 Aardes nodig om veel langer te oorleef. In die WWF se jongste verslag meld hy dat die voël-, soogdier- en reptielbevolkings in ŉ ontstellende tempo vernietig word. Die seelewe loop ook deur onder die mens se hongeraanslag. Daar is reeds versmorende eilande van plastiek in die oseaan. Die Chinese blaas koraalriwwe op vir ekstra grondgebied in die vorm van eilande, wat hulle in staat stel om hul gebiedswaters uit te brei. En nou praat ons nie eens van wêreldwye droogtes en aardverwarming nie. Die meeste van Australië se dierelewe is endemies: 87% van ons soogdiere, 93% van ons reptiele, 94% paddas en 45% van alle voëlspesies word net daar aangetref. Maar die land beleef ook die wêreld se grootste uitwissing, want 30% van sy inheemse soogdiere het die afgelope 300 jaar uitgesterf. Die primêre oorsake is jakkalse en wildekatte, wat na berekening 75 miljoen diere per nag doodmaak. Ander wilde herbivore soos varke, bokke, hase, donkies, perde, kamele, buffels en wildebeeste deel in die vernietiging. Brasilië het die grootste verskeidenheid diere ter wêreld, waarvan minstens 627 bedreigde spesies is. Wat bedreigde voëlspesies betref, is dié land boaan die lys met 165, teenoor Suid-Afrika se 46, Australië se 50 en Namibië se 28. Voëllewe is belangrik vir die verspreiding van saad en die beheer van talle insekte. In Brasilië se geval speel die fragmentasie van die woudhabitat ŉ groot rol, maar die grootste skade word deur stropers aangerig onder die gesogte sang- en ander inheemse voëls. Dis ook nie net voëls nie: 38 miljoen wilde diere word jaarliks uit hul habitat gesteel en verkoop. Hulle haal tot $3 000 in Europa, en likkewane word teen $10 000 verkoop. Tot 90% van die diere vrek in transito, maar dit keer nie die stropers nie. Die land se swartmarkhandel in dierelewe word op $2 miljard per jaar geskat en 40% van die sindikate is ook betrokke by dwelmhandel en ander strafregtelike dade. Een van 11 otters wat in onafgehaalde bagasie op ‘n lughawe in Bangkok gevind is. Foto: Verskaf. In Afrika is een van die ontstellendste verskynsels die handel in bosvleis op die markte: kolobusape, rietrotte, vlermuise, duikers, dik-dikke, bobbejane, voëls en ystervarke. Talle ongerepte woude het geen noemenswaardige dierelewe wat nog nie gevang en opgeëet is nie. Die volle omvang van die bedryf is pas deur internasionale vakkundiges bestudeer en hulle het bevind dat die jag op bosvleis daartoe lei dat 301 landsoogdiere deur uitwissing bedreig word. Byna al die spesies is in ontwikkelende lande wat bedreig word deur landbou-uitbreiding en menslike indringing. Die grootste krisis is in Afrika, Asië en Suid-Amerika en die redes vir die handel is veelvoudig: kultureel, ekonomies, godsdienstig, medisinaal en die bevolkingsontploffings. “Biodiversiteit vorm die grondslag van gesonde woude, riviere en oseane. Neem jy hierdie spesies weg, sal die ekostelsels en daarmee saam skoon lug, water en die klimaat in duie stort,” lui die WWF se verslag. Die welstand van meer as 3 700 spesies is in die verslag bepaal en die WWF doen ŉ beroep op mense om die natuurlike omgewing te waardeer en bewus te word van klimaatsverandering en die rol wat hulle daarin speel. Ook grootwild word uitgewis. Elephants Without Borders skat Afrika se huidige olifantbevolking op 60 000 nadat ongeveer 230 000 tussen 2009 en 2015 gestroop is – ŉ gemiddeld van 50 000 oftewel 400 ton ivoor per jaar. Dit is ook nie net olifante en renosters wat in die onstabiele Oos-Afrika onder gewapende plunderaars deurloop nie. Dieselfde lot tref groot getalle buffels, kameelperde en sebras wat voedselbronne word. Tanzanië se olifantbevolking het van meer as 100 00 in 1979 tot net 13 000 gedaal. Van Kenia se 167 000 olifante is 28 000 oor en in Mosambiek is 20 000 grootvoete en al die land se renosters in net vier jaar doodgemaak. Een van drie oerangoetangbabas wat uit ‘n woud in Indonesië gesteel en op ‘n lughawe onderskep is. Foto: Verskaf. Ons oseane verkeer ook in ŉ mensgemaakte krisis. Oor dekades is sleutelspesies so te sê uitgewis en besmet met koolstofdioksied, toksiese chemikalieë, afval en plastiek. Die oseane bevat triljoene stukkies plastiek – afgebreek van plastiekbottels en visvangtoerusting wat weggegooi is. Die grootste versameling plastiek – Die Groot Stille Oseaan Afvalhoop – bedek ŉ gebied twee keer groter as Texas. Dis ŉ bose kringloop: Die meestal klein stukkies plastiek bevat talle giftige chemikalieë en word deur visse en voëls geëet wat dit vir plankton aansien. Uiteindelik beland dit ook in die menslike dieet. Die planeet Aarde het sy versadigingspunt bereik. Kan die plastiek verwyder word? Nee – daar word bereken dat 68 skepe ŉ jaar lank tienuur-skofte sal moet werk om net een persent van die plastiek in die Noordelike Stille Oseaan op te ruim! Kommersiële vissers het die afgelope eeu die meeste spesies met tussen 75% en 99% vernietig. Die WWF voorspel in sy jongste Lewende Planeet-indeks dat soogdiere, voëls, reptiele en ander werweldiere teen 2020 met tweederdes verminder sal wees. Die Aarde het sy versadigingspunt bereik. “Die teorie is dat ŉ meteoriet die dinosourusse uitgewis het. Die huidige vernietiging is die skuld van homo sapiens (wat ironies genoeg ‘wyse man’ beteken.” Allerlei internasionale maatreëls word ingespan om te keer dat die mens die planeet Aarde vernietig, maar dit verg min insig om te besef dat die proses onomkeerbaar is teen die oormag van vernietiging. En die kolonisering van Mars is geen oplossing nie: Die mens sal nie op hierdie radioaktiewe planeet kan oorleef nie, tensy hy diep ondergronds leef en op ŉ innoverende manier kos kweek. En onthou: die man wat in die fliek The Martian met gekweekte aartappels oorleef het, is net fiksie . . .